






Digitalni alati za podršku samoreguliranom učenju (SRL)











1. Uvod

Samoregulirano učenje (engl. Self-Regulated Learning, SRL) oslanja se na sposobnost studenata da samostalno planiraju, prate i vrednuju vlastiti proces učenja. Digitalni alati u tome pomažu jer podupiru postavljanje ciljeva, upravljanje vremenom, bilježenje i organizaciju znanja, praćenje napretka, samoprovjeru i refleksiju. Iako svaki alat funkcionira samostalno, moguće je kombinirati više alata u procesu SRL-a i integrirati ih u strategiju učenja.

Njihova uporaba ima smisla kada je usklađena s pedagoškim ciljevima i kada se primjenjuje redovito, uz jasno obrazloženje kako alat doprinosi učenju. U suvremenomu visokom obrazovanju suradnja u online okruženju postaje neizostavan element pedagoškog pristupa usmjerenog na studenta. Online suradnja nije tek tehnički organizacijska dimenzija izvođenja nastave na daljinu, već duboko pedagoško pitanje koje se tiče strukture učenja, dinamike interakcije, razvoja profesionalnih kompetencija i izgradnje osjećaja pripadnosti akademskoj zajednici. 

U ovoj aktivnosti bit će spomenuti alati:


	za planiranje ciljeva i zadataka

	za upravljanje vremenom i usmjeravanje na zadatke

	za bilježenje i organizaciju znanja

	za praćenje napretka

	za samoprovjeru i ponavljanje

	za refleksiju i održavanje e-portfelja. 





2. Planiranje ciljeva i zadataka

Planiranje je polazišna točka samoreguliranog učenja jer studentima omogućuje jasno definiranje ciljeva i razradu koraka.

Trello pruža pregledno i intuitivno vizualno upravljanje zadatcima s pomoću kartica i popisa. Student može svaku aktivnost razložiti na manje korake, pridružiti im rokove, dodati opise i dokumente i tako dobiti jasnu sliku o procesu rada. Vizualni prikaz napretka olakšava usmjeravanje pozornosti na ono što je prioritet.

Asana nudi slične funkcionalnosti, ali se ističe u timskim projektima. Omogućuje detaljno praćenje tko je zadužen za koji zadatak, integraciju komunikacije unutar alata i uvid u ukupni tijek projekta. Za studente koji rade u grupama, na primjer, na seminarskim ili istraživačkim projektima, Asana predstavlja platformu koja povezuje planiranje, suradnju i praćenje napretka u jednome.



3. Upravljanje vremenom i usmjeravanje na zadatke

Kontrola vremena jedna je od najvećih prepreka u samostalnom učenju, a upravo digitalni alati mogu pružiti jasnu strukturu i podršku.

Google Calendar omogućuje precizno planiranje aktivnosti i organizaciju rasporeda predavanja, rokova i vlastitih zadataka. Automatski podsjetnici smanjuju stres od zaboravljanja i potiču dosljednost. 

Outlook Calendar pruža slične mogućnosti, a osobito je koristan za one studente koji se koriste ostalim Microsoftovim alatima iz paketa Office365.

Early nudi nešto više od standardnih kalendarskih funkcija jer omogućuje studentima da prate koliko im stvarno treba vremena za pojedinu aktivnost. Tako se razvija realistična slika o vlastitom tempu rada, što je ključno za izbjegavanje preopterećenja i bolje planiranje budućih obveza. Na primjer, ako student uoči da mu za čitanje određenog tipa tekstova treba dvostruko više vremena nego što je mislio, može prilagoditi svoj plan učenja i izbjeći frustraciju zbog kašnjenja.



4. Bilježenje i organizacija znanja

Bilježenje i strukturiranje informacija pomaže studentima da pretvore nepreglednu količinu gradiva u organizirane cjeline.

Microsoft OneNote funkcionira kao digitalna bilježnica u kojoj se sadržaji mogu raspoređivati po bilježnicama, odjeljcima i stranicama. To omogućuje hijerarhijsku organizaciju gradiva, jednostavno dodavanje multimedije i brzu navigaciju.

Evernote ide korak dalje nudeći mogućnosti skeniranja rukom pisanih bilješki, pohrane internetskih isječaka i napredno pretraživanje po ključnim riječima. Ovaj alat pomaže studentima da sve izvore i ideje drže na jednom mjestu.

Za znanstveni rad osobito su važni alati poput Zotero i Mendeley. Oni omogućuju pohranu, organizaciju i citiranje literature izravno u akademskim tekstovima. Studentima time štede vrijeme i pomažu da održavaju dosljednost u citiranju, što je ključno u akademskom pisanju.

Za vizualno strukturiranje složenih pojmova koristan je Coggle koji omogućuje izradu mentalnih mapa. Na taj način studenti lakše uočavaju odnose među konceptima i stvaraju širu sliku gradiva, što pospješuje razumijevanje i dugoročno pamćenje.



5. Praćenje napretka

Praćenje napretka važan je dio metakognitivnog procesa jer student uči vrednovati vlastiti rad.

Trello nudi mogućnost označavanja zadataka kao dovršenih, što stvara osjećaj napretka i motivira studente na daljnji rad. Taj vizualni dojam male pobjede jača vjeru u vlastite sposobnosti.

Google Sheets studentima pruža mogućnost kreiranja vlastitih sustava praćenja napretka. U tablicama mogu pratiti završene zadatke, broj pročitanih stranica, broj sati provedenih u učenju ili postotak ispunjenih ciljeva. Dodavanjem grafikona i vizualnih prikaza napredak postaje još jasniji i pregledniji, a sama analiza rezultata može potaknuti promjene u strategijama učenja.



6. Samoprovjera i ponavljanje

Redovita samoprovjera nužna je za dugotrajno pamćenje i razvoj sigurnosti u svoje znanje.

Quizlet studentima omogućuje izradu digitalnih kartica koje potiču aktivno prisjećanje. Uz kartice, dostupne su igre i testovi, što proces učenja čini dinamičnim i manje monotonim.

Kahoot! i Socrative nude mogućnost izrade kvizova, što je osobito korisno u grupnom radu i tijekom nastave. Studenti se mogu natjecati u stvarnom vremenu, a rezultati se odmah prikazuju. Ovakav pristup kombinira zabavu i učenje, a pritom razvija svijest o područjima koja zahtijevaju dodatno ponavljanje.



7. Refleksija i održavanje e-porfolija

Samoregulirano učenje završava refleksijom, odnosno promišljanjem o vlastitim postupcima i iskustvu.

Mahara je specijalizirani sustav za e-portfolije u kojem studenti mogu prikupljati dokaze o svom napretku, slagati ih u logičke cjeline i dijeliti s nastavnicima ili kolegama.

Padlet nudi jednostavniji, ali vrlo vizualno privlačan način za organizaciju bilješki, poveznica, multimedije i refleksija. Može poslužiti kao zajednička ploča na kojoj studenti objavljuju dojmove ili rezultate svojih projekata.

Google Sites omogućuje izradu osobnih portfolija u obliku jednostavne web-stranice. Na jednom mjestu mogu se povezati tekstovi, prezentacije, slike i druge datoteke. Time studenti dobivaju preglednu zbirku vlastitih postignuća i materijala koji dokumentiraju njihov razvoj.



8. Zaključak

Digitalni alati za podršku samoreguliranom učenju nude studentima strukturu i podršku koja im pomaže da budu svjesniji, organiziraniji i učinkovitiji u učenju. Međutim, ključno je naglasiti da alat sam po sebi ne jamči uspjeh. Presudno je da studenti i nastavnici znaju zašto biraju određeni alat, kako se on uklapa u njihove ciljeve i na koji način može dugoročno unaprijediti proces učenja. Redovita i smisleno usmjerena uporaba alata doprinosi razvijanju stvarnih kompetencija samoregulacije, što studente priprema za cjeloživotno učenje i profesionalni razvoj.

